Diari Oficial de la Generalitat Valenciana


Sumari del DOGV 2804, del 02-08-1996 (1996/838957)

ORDRE de 9 de juliol de 1996, de la Conselleria de Cultura, Educació i Ciència, per la qual es convoquen ajudes per a la producció de creacions audiovisuals de curta durada per a 1996.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   2804

Data del DOGV
:   02-08-1996

Secció del DOGV
:   ALTRES DISPOSICIONS

Número del document
:   1996/838957


Data del document
:   09-07-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 9 de juliol de 1996, de la Conselleria de Cultura, Educació i Ciència, per la qual es convoquen ajudes per a la producció de creacions audiovisuals de curta durada per a 1996.   
Per tal d'estimular la creació artística en el camp de l'audiovisual, i tenint en compte que una de les mesures necessàries per a desenvolupar aquesta creació és el foment de les produccions amb un especial interés artisticocultural, aquesta Conselleria es proposa convocar ajudes econòmiques per a la realització de vídeos de creació, curts d'animació, curtmetratges de ficció, documentals de contingut cultural i produccions destinades al públic infantil, a través de subvencions destinades al finançament d'aquests productes. D'acord amb els articles 2 i 31.4. de la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, i fent ús de les atribucions que em confereix l'article 35 de la Llei 5/1983, de 30 de desembre, de la Generalitat Valenciana, de Govern Valencià,  
ORDENE  
Primer  
Es convoca la concessió d'ajudes per a la producció d'audiovisuals de curta durada (màxim 60 min) per a 1996, i s'aproven les bases de la convocatòria, que s'inclouen com a annex I a aquesta ordre.  
Segon  
L'import de les ajudes que es concedisquen per a aquesta finalitat -la quantitat global màxima serà de 71.722.572 de pessetes- seran a càrrec de la línia 4.03 del programa pressupostari 455.10 Promoció Cultural, del pressupost per a 1996 de la Generalitat Valenciana.  
DISPOSICIONS FINALS  
Primera  
S'autoritza la Direcció General de Promoció Cultural a dictar les resolucions que requerisca l'aplicació i el desenvolupament del que disposa aquesta ordre.  
Segona  
Aquesta Ordre entrara en vigor el mateix dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, s'hi podrà presentar un recurs contenciós administratiu en el termini de dos mesos, comptador des del dia de la seua publicació, en la Sala Contenciosa Administrativa del Tribunal Superior de Justícia de la Comunitat Valenciana. Per a la dita interposició es requereix la comunicació prèvia a aquest òrgan. Tot això, de conformitat amb el que disposa l'article 58 de la Llei Reguladora de la Jurisdicció Contenciosa Administrativa i l'article 110.3. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València de juliol de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Bases per a la concessió d'ajudes per a la producció d'audiovisuals de curta durada durant 1996.  
1. Objecte de les ajudes  
Aquestes ajudes tenen per objecte estimular la creació artística en el camp de l'audiovisual.  
2. Característiques de les ajudes  
Les ajudes que es concedisquen no podran excedir del 50% del pressupost total de la producció audiovisual, degudament documentat.  
En els casos de coproducció, encara que siga amb organismes oficials o institucions públiques, l'ajuda no podrà mai superar el 50% del total de la participació en la producció de l'empresa privada valenciana.  
3. Beneficiaris  
Podran optar a aquestes ajudes els projectes que tinguen un caràcter especialment artisticocultural i que estiguen presentats per productores inscrites en el Registre Administratiu d'Empreses Cinematogràfiques de Producció de la Comunitat Valenciana -creat per ordre de 20 de gener de 1987, de la Conselleria de Cultura, Educació i Ciència- o que justifiquen haver sol·licitat la dita inscripció.  
4. Sol·licituds  
4.1. El termini de presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.  
4.2. Les sol·licituds hauran de formalitzar-se segons el model (annex II), que es proporcionarà a les direccions territorials de Cultura i Educació de cada província, i s'acompanyarà dels documents següents:  
a) La fotocòpia del NIF de la persona que actue com a representant de la productora, el document acreditatiu d'aquesta representació i del domicili social de l'empresa. Així mateix, caldrà presentar la fotocòpia del CIF i les dades bancàries de l'empresa.  
b) La fotocòpia d'inscripció en el Registre Administratiu d'Empreses Cinematogràfiques de Producció de la Comunitat Valenciana, o el justificant d'haver iniciat els tràmits de sol·licitud d'aquesta inscripció.  
c) L'acreditació de posseir els pertinents drets de propietat intel·lectual sobre el guió i, si pertoca, els d'opció sobre l'obra preexistent.  
d) Guió.  
e) Cinc exemplars dels documents següents del projecte definitiu del curtmetratge:  
1. La sinopsi argumental (màxim 5 folis)  
2. El pressupost, segons el model que es facilitarà a les direccions territorials de Cultura i Educació.  
3. El pla de finançament raonat i degudament documentat, mitjançant l'aportació, si escau, dels contractes o acords subscrits a aquest efecte, amb especial referència a les aportacions, subvencions o ajudes sol·licitades a altres administracions o institucions públiques o privades.  
4. El pla de comercialització de la producció.  
5. El resum del pla de treball, amb la indicació de la durada del rodatge i les localitzacions.  
6. La composició de l'equip artístic i tècnic.  
7. El currículum del director i guionista de la producció.  
8. Qualsevol altre document que, a parer de l'interessat, puga il·lustrar el projecte.  
f) Es valorarà, si escau, la presentació del guió tècnic, o també l'aportació de cartes de compromís amb personal tècnic i artístic de què es dispose per a intervenir en el curtmetratge.  
4.3. Les produccions que opten a aquestes ajudes poden presentar-se en qualsevol suport.  
4.4. La Direcció General de Promoció Cultural podrà sol·licitar a l'interessat la seua compareixença personal o l'aportació dels documents o la informació addicional que considere necessària per a l'estudi del projecte del curtmetratge.  
4.5. Si la sol·licitud no inclou totes les dades, o en falta alguna de les documentacions acreditatives, s'instarà l'interessat perquè, en el termini de 10 dies, solucione aquests defectes, amb l'advertència que, en cas contrari, la sol·licitud serà arxivada.  
4.6. Tota la documentació requerida es presentarà en qualsevol de les direccions territorials de Cultura i Educació de la Generalitat Valenciana, junt amb la sol·licitud, o bé s'enviarà per qualsevol dels procediments establits en l'article 38 de la Llei de Règim Jurídic de les Administracions Públiques i del Procediment Administratiu Comú.  
4.7. Les direccions territorials de Cultura i Educació remetran les sol·licituds a la Direcció General de Promoció Cultural, que instruirà l'expedient corresponent.  
5. Resolució de les sol·licituds  
5.1. Per a avaluar els projectes presentats pels sol·licitants es constituirà una comissió avaluadora, nomenada pel director general de Promoció Cultural, i de la qual formaran part:  
- President: el director general de Promoció Cultural, o la persona en qui delegue.  
- Vicepresident: el director general de Mitjans de Comunicació Social, o la persona en qui delegue.  
- Secretari: el cap del Servei de Promoció Cultural i Mitjans Audiovisuals, o persona en qui delegue.  
- Vocals: tres membres designats per l'administració.  
5.2. La comissió avaluadora haurà de ser nomenada en el termini de 15 dies a partir de la finalització del termini de presentació de sol·licituds, i haurà de reunir-se i emetre l'informe corresponent en el termini d'un mes a partir del nomenament.  
5.3. La comissió avaluadora té facultats per a realitzar, per mitjà dels seus membres, totes les comprovacions que estime necessàries per a la millor avaluació dels projectes presentats.  
5.4. Els criteris que es tindran en compte per a la valoració dels projectes presentats seran:  
- viabilitat del projecte (1 a 5 punts).  
- interés i qualitat del guió (1 a 5 punts).  
- participació en la producció de mitjans artístics i tècnics valencians (1 a 5 punts).  
5.5. Vist l'informe no vinculant de la comissió avaluadora, el director general de Promoció Cultural elevarà la proposta de resolució a la titular de la Conselleria de Cultura, Educació i Ciència, que resoldrà la concessió de les subvencions i la quantia corresponent.  
Es fa constar que la dita resolució haurà de ser dictada en el termini màxim de quatre mesos, a partir de la finalització del termini de presentació de sol·licituds. Si en el termini establit no es dicta la resolució, la petició es considerarà desestimada.  
5.6. Una vegada concedida la subvenció, l'interessat haurà de manifestar la seua acceptació en un termini no superior a 15 dies, comptats a partir de la recepció de la notificació de l'adjudicació de l'ajuda (annex III). Si transcorre l'esmentat termini sense rebre'n l'acceptació expressa, es declararà que ha perdut el dret a la subvenció concedida.  
6. Justificació i pagament de les subvencions  
La tramitació del pagament de les subvencions s'iniciarà després que els beneficiaris hagen justificat el compliment de les obligacions establides en la base setena d'aquest annex. S'admetran fotocòpies, compulsades per un funcionari habilitat a aquest efecte. Aquests justificants s'hauran d'aportar abans del 30 de novembre de 1996 a la Direcció General de Promoció Cultural. A partir d'aquest dia el crèdit quedarà anul·lat i es perdrà el dret a cobrar l'ajuda concedida.  
7. Obligacions dels beneficiaris  
7.1. Presentar justificants d'estar al corrent de les obligacions tributàries amb la hisenda pública i amb la Seguretat Social.  
7.2. Comunicar a la Direcció General de Promoció Cultural qualsevol eventualitat o modificació que puga afectar el desenvolupament de l'objecte de la subvenció.  
7.3. Fer constar la col·laboració de la Generalitat Valenciana en els títols de crèdit.  
7.4. Presentar la producció en el format especificat en el pressupost i entregar dues còpies en format VHS a la Direcció General de Promoció Cultural.  
7.5. Presentar un justificant de la Filmoteca de la Generalitat Valenciana d'haver-hi dipositat una còpia de la producció subvencionada; en el termini de 7 dies hàbils, la Filmoteca de la Generalitat Valenciana estendrà un certificat que acredite que l'esmentada còpia està en format original, en perfectes condicions i que compleix les següents característiques: versió original, banda sonora incorporada, muntatge definitiu, correcta contrastació, metratge i format original per a la seua exhibició.  
7.6. Acreditar el cost de la producció o de la participació, en el cas de coproducció, mitjançant la presentació dels justificants de pagament corresponents.  
7.7. Concedir l'autorització de la Generalitat Valenciana (annex IV) per a fer servir la producció en les activitats relacionades amb la política de promoció de l'audiovisual valencià.  
L'incompliment de qualsevol d'aquestes obligacions o la infracció d'algun dels seus punts serà causa de revocació de la concessió de la subvenció, i obligarà al reintegrament de les quantitats percebudes.